Lappeenrannan musiikinystävien yhdistys Bravissimo! järjestää sunnuntaina 19.2. bussimatkan Imatran Konserttihovin konserttiin. Konsertissa pianisti Tuomas Mali ja viulisti Emma Mali soittavat modernistisäveltäjä Erik Bergmanin pianomusiikkia, Bachin ja Ysaiën viulusävellyksiä sekä Sibeliuksen teoksia viululle ja pianolle itsenäisyysvuodelta 1917. Isä ja tytär, Tuomas ja Emma Mali, ovat rakentaneet ohjelman siten, että Bergmanin modernit pianoteokset punoutuvat Bachin viulumusiikkiin. Tauotta esitettävässä kokonaisuudessa kaksi aikakautta, kaksi säveltäjää tyyleineen ja kaksi soolosoitinta omine erityispiirteineen heijastelevat toinen toisiaan. Ohjelmassa on myös Ysaiën ja Sibeliuksen musiikkia. Konsertti on Tuomas Malin Konserttihovissa tallennetun Erik Bergmanin Piano Music-levyn julkistamiskonsertti.
Talvinen matka Konserttihoviin tehdään Bravissimon bussilla, joka lähtee Kauppatorin pysäkiltä Kahvila Aleksandran edestä klo 15.45. Konsertti alkaa klo 17. Ilmoittautuminen Rauni Malille puh. 040 828 6560. Bussimatka on bravissimolaisille ilmainen, muillta veloitetaan edestakaisesta matkasta 10 e. Pääsylipun hinta on 23 euroa. Kaikki ovat tervetulleita talviselle kulttuurimatkalle!
rauni.mali@gmail.com
p.040 828 6560